སེམས་ཀྱི་དམ་པ་

སེམས་ཀྱི་དམ་པ་ཞེས་པ་ནི་བྱང་ཆུབ་ཀྱི་སེམས་ཀྱི་གཞན་མིང་ཞིག་སྟེ། སེམས་ཅན་ཐམས་ཅད་ཀྱི་བདེ་བའི་ཆེད་དུ་བྱང་ཆུབ་ཐོབ་པར་བསམ་པའི་རིན་པོ་ཆེ་ལྟ་བུའི་སེམས་དེ་ལ་གོ ཐེག་པ་ཆེན་པོའི་བསྟན་པའི་ནང་དུ་སེམས་ཀྱི་དམ་པ་འདི་ནི་ཕན་ཡོན་མཐའ་ཡས་པ་དང་ལྡན་པ་ཞིག་ཏུ་བཤད་དེ། སེམས་ཅན་ཀུན་གྱི་བདེ་བའི་འབྱུང་གནས་དང་འགྲོ་བ་ཐམས་ཅད་ཀྱི་སྐྱབས་གནས་ཀྱི་རང་བཞིན་ཅན་ཞིག་ཡིན།
 ནང་དོན། 
"གང་ལ་སེམས་ཀྱི་དམ་པ་རིན་པོ་ཆེ་དེ་ཉིད་སྐྱེས་པ་དེ་ཡི་སྐུ་ལ་ཕྱག་འཚལ་ཞིང་།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཞེས་པས་སེམས་ཀྱི་དམ་པ་ནི་རིན་པོ་ཆེ་དང་མཚུངས་པའི་ཡོན་ཏན་ལྡན་པ་ཞིག་ཏུ་བཤད། དེ་ཡང་སེམས་ཀྱི་དམ་པ་རིན་ཆེན་དེ་སྐྱེས་པའི་གང་ཟག་ནི་ཕྱག་མཆོད་ཀྱི་གནས་སུ་གྱུར་པ་ཞིག་ཡིན་ལ། དེ་ལྟ་བུའི་སེམས་ཀྱི་རིན་པོ་ཆེ་སྐྱེས་པ་ལ་གུས་པ་ཆེན་པོའི་སྒོ་ནས་ཕྱག་འཚལ་དགོས་པར་བཤད།
གཞན་ཡང་། "སེམས་ཀྱི་དམ་པ་རིན་ཆེན་དེ་ཡིད་བཞིན་གྱི་ནོར་བུ་དང་འདྲ་བའི་ཕྱིར་སེམས་ཉིད་རིན་པོ་ཆེའོ། །དབུལ་བའི་སྡུག་བསྔལ་ཐམས་ཅད་སེལ་བའི་ཕྱིར་རབ་དམ་པ་སྟེ་མཆོག་གོ །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པས་སེམས་ཀྱི་དམ་པ་འདི་ནི་ཡིད་བཞིན་གྱི་ནོར་བུ་དང་འདྲ་བས་སེམས་ཅན་ཐམས་ཅད་ཀྱི་དབུལ་བ་དང་སྡུག་བསྔལ་ཐམས་ཅད་སེལ་བར་ནུས་པའི་མཆོག་གི་རང་བཞིན་ཅན་ཞིག་ཡིན་པར་འགྲེལ་བཤད།
 ཕན་ཡོན། 
གནས་སྐབས་ཀྱི་ཕན་ཡོན།
"སེམས་བསྐྱེད་དེ་སྐྱེས་ན་ངན་འགྲོའི་རྒྱུ་སྔར་བསགས་དུ་མ་འདག་པ་དང་ཕྱིས་གསོག་པ་རྣམས་རྒྱུན་འཆད་པ་དང་བདེ་འགྲོའི་རྒྱུ་སྔར་བསགས་རྣམས་དེས་ཟིན་པས་རྒྱ་ཆེར་འཕེལ་བ་དང༌། གསར་དུ་གསོག་པ་རྣམས་ཀྱང་དེས་ཀུན་ནས་སློང་བས་ཟད་པའི་མཐའ་མེད་པའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་པས་སེམས་ཀྱི་དམ་པ་སྐྱེས་ན་སྔོན་ཆད་བསགས་པའི་ངན་འགྲོའི་ལས་ཀྱི་རྒྱུ་རྣམས་རྒྱུན་གཅོད་པ་དང་། བདེ་འགྲོའི་ལས་གང་བསགས་པ་རྣམས་རྒྱ་ཆེར་འཕེལ་ཞིང་གསར་དུ་བསགས་པའང་ཟད་མེད་དུ་འཕེལ་བར་འགྱུར་བར་གསལ་བཤད།
མཐར་ཐུག་གི་ཕན་ཡོན།
"མཐར་ཐུག་ཐར་པ་དང་ཐམས་ཅད་མཁྱེན་པ་རྣམས་ཀྱང་སེམས་དེ་ལ་བརྟེན་ནས་བདེ་བླག་ཏུ་འགྲུབ་པ་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཞེས་པས་སེམས་ཀྱི་དམ་པ་དེ་ནི་ཐར་པ་དང་ཐམས་ཅད་མཁྱེན་པའི་སངས་རྒྱས་ཀྱི་གོ་འཕང་ཐོབ་པའི་རྒྱུ་གཙོ་བོ་ཞིག་ཡིན་པ་གསལ་ལོ། །
 བཀུར་བ་དང་ཕྱག་མཆོད། 
"གང་ཟག་མཆོག་དམན་གང་ལ་སེམས་ཀྱི་རྣམ་རྟོག་ཐམས་ཅད་ཀྱི་ནང་ནས་དམ་པ་སྲིད་ཞིའི་རྒུད་པ་ཐམས་ཅད་སེལ་བར་བྱེད་པའི་རིན་ཆེན་བྱང་ཆུབ་ཀྱི་སེམས་དེ་སྐྱེས་པར་གྱུར་པ་དེ་ཡི་སྐུ་ལ་སྒོ་གསུམ་གུས་པ་ཆེན་པོའི་སྒོ་ནས་ཞི་བ་ལྷས་ཕྱག་འཚལ་ཞིང༌།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཅེས་པས་སེམས་ཀྱི་དམ་པ་སྐྱེས་པའི་གང་ཟག་ནི་གང་ཟག་མཆོག་དམན་གང་ཡིན་རུང་སྲིད་ཞིའི་སྡུག་བསྔལ་ཐམས་ཅད་སེལ་བར་ནུས་པས་སྒོ་གསུམ་གུས་པ་ཆེན་པོའི་སྒོ་ནས་ཕྱག་བྱ་དགོས་པར་གསལ།
 སེམས་ཀྱི་དམ་པའི་ཁྱད་ཆོས། 
གནོད་པ་ལ་བདེ་བས་ལེན་པའི་ཁྱད་ཆོས།
"བྱང་ཆུབ་སེམས་དཔའ་གང་ལ་བརྙས་ཐབས་ལ་སོགས་པའི་གནོད་པ་བྱས་ཀྱང༌། བཟང་འབྲེལ་ཚེ་གཅིག་སངས་རྒྱས། ངན་འབྲེལ་འཁོར་བ་མཐའ་ཅན་ཞེས་པ་ལྟར་ཡིན་པས་སྙིང་རྗེ་དང་བྱང་ཆུབ་ཀྱི་སེམས་དང་ཐམས་མཁས་དང་སྨོན་ལམ་གྱི་སྟོབས་ཀྱིས་གནས་སྐབས་དང་མཐར་ཐུག་གི་བདེ་བ་དང་འབྲེལ་བ་སྟེ་ཐོབ་པར་མཛད་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཅེས་པས་སེམས་ཀྱི་དམ་པ་ལྡན་པའི་བྱང་ཆུབ་སེམས་དཔའ་ལ་གནོད་པ་བྱས་ཀྱང་རེ་ལྟོས་ཀྱིས་བདེ་བར་འབྲེལ་བར་འགྱུར་བའི་ཁྱད་ཆོས་གསལ་བཤད།
"གང་ལ་གནོད་པ་བྱས་ཀྱང་གནོད་བྱེད་བདེ་བ་དང་། འབྲེལ་བར་མཛད་པའི་ཕྱིར་ན་སེམས་ཅན་ཀུན་གྱི་བདེ་བའི་འབྱུང་གནས་སུ་གྱུར་པའི་བྱང་ཆུབ་སེམས་དཔའ་དེ་ལ་སྐྱབས་སུ་མཆིའོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་པས། སེམས་ཀྱི་དམ་པ་ལྡན་པའི་བྱང་ཆུབ་སེམས་དཔའ་ནི་གནོད་པར་བྱེད་མཁན་ལའང་བདེ་བར་འབྲེལ་བར་བྱེད་པའི་ཐུགས་རྗེའི་ཁྱད་ཆོས་ལྡན།
གནོད་པའི་རྒྱུ་ཡང་ཕན་པར་སྒྱུར་བའི་ཁྱད་ཆོས།
"བདེ་བ་དང་འབྲེལ་བ་སྟེ་བྱང་ཆུབ་སེམས་དཔའ་རྣམས་ནི་ད་ལྟ་ནས་གནོད་ལན་དུ་ཕན་འདོགས་པའི་ཕྱིར་རོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར།ཞེས་པས་སེམས་ཀྱི་དམ་པ་ལྡན་པའི་བྱང་ཆུབ་སེམས་དཔའ་རྣམས་ཀྱིས་གནོད་པར་བྱེད་མཁན་ལའང་ད་ལྟ་ནས་ཕན་པ་སྩོལ་བར་བྱེད་པའི་ཁྱད་ཆོས་གསལ།
 སྒྲིབ་གཉིས་སེལ་བའི་ཡོན་ཏན། 
"གང་གིས་སྒྲིབ་གཉིས་མུན་པ་ཀུན་སེལ་བའི། །བྱང་སེམས་འོད་སྟོང་ལྡན་འདི་མི་མཐོང་བར།གཏི་མུག་མུན་པའི་ཁྲོད་དུ་རྟག་ཆད་ཀྱི། །མཐའ་གཉིས་ལྟ་བའི་བློ་མིག་ཨེ་མ་མཚར། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་པས་སེམས་ཀྱི་དམ་པ་ནི་སྒྲིབ་གཉིས་ཀྱི་མུན་པ་སེལ་བའི་འོད་སྟོང་གི་རང་བཞིན་ཅན་ཞིག་ཡིན་པར་མཚོན།
 བསྡུས་དོན། 
སེམས་ཀྱི་དམ་པ་ནི་བྱང་ཆུབ་ཀྱི་སེམས་ཀྱི་གཞན་མིང་ཞིག་སྟེ། སེམས་ཅན་ཐམས་ཅད་ཀྱི་བདེ་བའི་ཆེད་དུ་བྱང་ཆུབ་ཐོབ་པར་བསམ་པའི་རིན་པོ་ཆེ་ལྟ་བུའི་སེམས་དེ་ལ་གོ། འདི་ནི་ཡིད་བཞིན་གྱི་ནོར་བུ་ལྟར་སེམས་ཅན་གྱི་དབུལ་བ་དང་སྡུག་བསྔལ་ཐམས་ཅད་སེལ་བར་ནུས་པའི་ཡོན་ཏན་ལྡན་ལ། མཐར་ཐུག་ཏུ་ཐར་པ་དང་ཐམས་ཅད་མཁྱེན་པའི་གོ་འཕང་བདེ་བླག་ཏུ་འགྲུབ་པར་བྱེད། སེམས་ཀྱི་དམ་པ་ལྡན་པའི་བྱང་ཆུབ་སེམས་དཔའ་ནི་ལྷ་དང་བཅས་པའི་འཇིག་རྟེན་གྱི་རྟེན་གནས་གཅིག་པུ་དང་སེམས་ཅན་ཐམས་ཅད་ཀྱི་སྐྱབས་གནས།  ཐེག་པ་ཆེན་པོའི་ལམ་ཐམས་ཅད་ཀྱི་སྒོ་ཡིན་པས་ཐབས་དུ་མས་འབད་ནས་བསྐྱེད་པས་སྒྲིབ་གཉིས་དག་ཅིང་མཐར་ཐུག་གི་འབྲས་བུ་མངོན་དུ་བྱ་བ་ཡིན་ནོ། །
 ལུང་ཁུངས།